વિમાનમાં પ્રવાસીઓ બેઠા છે. એ વિમાનનો પાયલોટ એની કેબિનમાં બેઠો છે. એ પાયલોટ પ્રવાસીઓની નજરે પડે કે ના પડે તોય એક વાત નક્કી કે બધા પ્રવાસીઓને પાયલોટના કૌશલ્ય પર શ્રદ્ધા હોય છે. એ પાયલોટ પૂરી તાલીમ પામેલો છે અને એની આવડત પર શ્રદ્ધા રાખવા માટે પુરતાં કારણો છે. આવાં તો અનેક ઉદાહરણ આપીને એટલું સાબિત કરી શકાય કે શ્રદ્ધા વિના સંસાર નભી જ ના શકે. જેમ માણસને વિચાર સ્વાતંત્ર્ય મળવું જોઈએ તેમજ માણસને શ્રદ્ધા સ્વાતંત્ર્ય પણ મળવું જોઈએ. શ્રદ્ધા વગર માણસ તરી ન શકે અને અંધશ્રદ્ધા વગર માણસ ડૂબી ના શકે..